ओडिशा में कोरोना के 3427 नए केस मिले, 42 मरीजों की मौत
ओडिशा में शनिवार को कोविड-19 के 3,427 नए मामले सामने आए, जिसके बाद कुल संक्रमितों की संख्या बढ़कर 8,73,925 हो गई। वहीं, 42 और लोगों की मौत के बाद मृतकों की संख्या बढ़कर 3,550 हो गई।
भुवनेश्वर: ओडिशा में शनिवार को कोविड-19 के 3,427 नए मामले सामने आए, जिसके बाद कुल संक्रमितों की संख्या बढ़कर 8,73,925 हो गई। वहीं, 42 और लोगों की मौत के बाद मृतकों की संख्या बढ़कर 3,550 हो गई। एक स्वास्थ्य अधिकारी ने यह जानकारी दी। उन्होंने बताया कि 1,954 नए मामले पृथक-वास केंद्रों से सामने आए हैं, जबकि 1,473 मरीज संक्रमितों के संपर्क में आए लोगों की तलाश के दौरान मिले। खुर्दा जिले से सबसे ज्यादा 553 मामले सामने आए हैं। राजधानी भुवनेश्वर इसी जिले का हिस्सा है। इसके बाद कटक से 396 और जाजपुर से 285 मामले सामने आए हैं। ओडिशा में अब 40,471 मरीजों का उपचार चल रहा है और 8,29,851 मरीज संक्रमण मुक्त हो चुके हैं।देश में एक दिन में कोविड-19 के 60,753 नए मामले आने के बाद संक्रमण के कुल मामलों की संख्या बढ़कर 2,98,23,546 हो गयी है, जबकि उपचाराधीन मरीजों की संख्या 7,60,019 हो गयी है जो 74 दिनों में सबसे कम है। केंद्रीय स्वास्थ्य मंत्रालय के शनिवार सुबह आठ बजे तक जारी आंकड़ों के अनुसार, 1,647 और लोगों के जान गंवाने से मृतकों की संख्या 3,85,137 हो गयी है। उपचाराधीन मरीजों की संख्या संक्रमण के कुल मामलों का 2.55 प्रतिशत है जबकि कोविड-19 से स्वस्थ होने वाले लोगों की राष्ट्रीय दर 96.16 प्रतिशत है। मंत्रालय ने बताया कि शुक्रवार को कुल 19,02,009 नमूनों की जांच की गई और इसके साथ ही देश में अब तक कुल 38,92,07,637 नमूनों की जांच हो चुकी है। संक्रमण की दैनिक दर 2.98 प्रतिशत दर्ज की गई। यह लगातार 12वें दिन पांच प्रतिशत से कम है। साप्ताहिक संक्रमण दर भी गिरकर 3.58 प्रतिशत हो गयी है। आंकड़ों के मुताबिक, स्वस्थ होने वाले लोगों की संख्या लगातार 37वें दिन संक्रमण के नए मामलों से अधिक है। इस बीमारी से स्वस्थ होने वाले मरीजों की संख्या बढ़कर 2,86,78,390 हो गयी है जबकि मृत्यु दर 1.29 प्रतिशत है। इस महामारी से जिन 1,647 और लोगों ने जान गंवाई है उनमें से 648 की महाराष्ट्र, 287 की तमिलनाडु और 168 लोगों की मौत कर्नाटक में हुई। देश में अब तक कुल 3,85,137 लोगों की कोरोना वायरस से मौत हो चुकी है। इनमें से सबसे अधिक 1,16,674 लोगों की मौत महाराष्ट्र में, 33,602 की कर्नाटक, 30,835 की तमिलनाडु, 24,900 की दिल्ली, 22,081 की उत्तर प्रदेश, 17,240 की पश्चिम बंगाल, 15,771 की पंजाब और 13,368 लोगों की मौत छत्तीसगढ़ में हुई।